Minister vra verslag oor ‘sekuriteitsbreuk’ by OVK-sentrumFoto: Twitter Dit kom nadat vier vroue Saterdagaand ŉ stil protesaksie gehou het tydens pres. Jacob Zuma se toespraak by die bekendmaking van die amptelike resultate van Woensdag se munisipale verkiesing. “Hulle het die demokratiese reg om dit te doen ons respekteer dit, maar ons moet ook veiligheidsgrense respekteer,” het Mahlobo gesê. “Ons wil ŉ volledige verslag hê wat verduidelik wat gebeur het by die spesifieke uitslagsentrum in terme van watter veiligheidspersoneel daar was en watter veiligheidsreëlings die OVK in plek gestel het.” Mahlobo het ontken enige van die vroue is na die voorval in hegtenis geneem. Die vroue het voor die verhoog, waar Zuma sy toespraak gelewer het, gaan staan en plakkate omhoog gehou. Die vroue, wat in swart geklee was, het glo teen verkragting betoog. Hulle is glo lede van die EFF. Van die plakkate het gelees “10 years later” en “Remember Khwezi”, glo met verwysing na Zuma se verkragtingsaak. Die betogers is ná Zuma se toespraak deur lyfwagte uit die uitslagsentrum verwyder. Khwezi is die vrou wat Zuma van verkragting aangekla het. Zuma is later vrygespreek op die aanklagte. Die OVK het kort hierna Zuma en ander afgevaardigdes om verskoning gevra en gesê die betoging het hulle onkant gevang. Bathabile Dlamini, minister van maatskaplike ontwikkeling, het kort hierna geëis die OVK moet weer om verskoning vra. Daar kon ook gesien word hoe Dlamini en Lindiwe Sisulu, minister van kleinsake-ontwikkeling op Nosiviwe Mapisa-Nqakula skree na afloop van die voorval en haar glo blameer vir wat gebeur het.